Nicholai Sørensen fra Sindal spås gode chancer på Danmarks sværeste bane.

Søndag skal kørerne i Legend Car Cuppen dyste på Danmarks sværeste bane, Ring DJursland, i den anden af årets syv afdelinger af cuppen. Nordjyske Nicholai Sørensen regnes som en af favoritterne på Ring Djursland. Den 27-årige kører fra Sindal har kørt mange løb på banen og fik sidste år to andenpladser i tre starter i Djursland. Men andre rutinerede kørere kan også blande sig. Ole Madsen fra Ringsted nævnes som en favorit, mens Jason Watt i årets første afdeling i Padborg gjorde en særdeles god figur. Samtidig er der også flere unge kørere, der kan have muligheder i løbet. Frederik Nymark fra Hinnerup og Nicki Petersen fra Hornslet har vist gode takter. Men det er kun på de lukkede baner, at de kan udfolde køretalentet. Begge kørere er nemlig endnu for unge til at erhverve sig et kørekort.